Jim Inhofe

James Mountain Inhofe (1934–2024) var en amerikansk republikansk politiker. Han var senator for delstaten Oklahoma fra 1994 til 2023. Før dette var han valgt til Representantenes hus fra Oklahomas 1. distrikt 1987–1994.

Inhofe gikk av som senator 3. januar 2023 og ble erstattet av en ny senator valgt i et suppleringsvalg 8. november 2022.

 Liv og virke 
 Bakgrunn 
Han ble født i Iowa, og flyttet med familien til Tulsa i Oklahoma som barn. Etter Tulsa Central High School tjenestegjorde han i United States Army 1957–1958. Inhofes høyere utdannelse består i en bachelorgrad fra University of Tulsa fra 1973.

Før han ble politiker på heltid, jobbet han i 30 år i næringslivet. Inhofe jobbet først innen flyindustrien, senere som eiendomsinvestor og som administrerende direktør i forsikringsselskapet Quaker Life Insurance Company, som ble nedlagt i 1980-årene.

Politisk karriere
Han ble politisk aktiv i midten av 1960-årene, og satt i Oklahomas lovgivende forsamling 1967–1969 og delstatssenat 1969–1977. Han var republikanernes kandidat til guvernør i 1974 og kongressrepresentant i 1976, men tapte. Inhofe var borgermester i Tulsa 1978–1984, hvorpå han vant valget til Representantenes hus i 1986. I 1994 valgte daværende senator David L. Boren å fratre, og Inhofe vant med stor margin i et ekstraordinært senatsvalg. Han ble siden gjenvalgt med desto større margin, og var formann i Senatets komité for miljøvern og offentlige arbeider 2003–2007.

I 2007 ble han regnet blant USAs mest konservative senatorer av National Journal. Han så på det vitenskapelige konsensus om menneskeskapt global oppvarming som et bedrag. Han ivret også for å gi engelsk eksklusiv status som offisielt språk i USA, og støttet tiltak som søkte å begrense ulovlig innvandring.

Jim Inhofe stilte som kandidat til Senatet i 1994 under slagordet «God, guns and gays», og er kjent som motstander av særlige rettigheter til homofile, spesielt i militæret. Han ønsket å grunnlovsfeste et forbud mot likekjønnet ekteskap.

 Fotnoter 

 Referanser 

 Eksterne lenker 





Kategori:Senatorer fra Oklahoma
Kategori:Kongressrepresentanter fra Oklahoma
Kategori:borgermestere i Oklahoma
Kategori:Forretningsfolk fra USA
Kategori:Personer fra Tulsa
Kategori:Personer fra Des Moines